










15
ועדת חוקה, חוק ומשפט
22.03.2005
[bookmark: _GoBack]הכנסת השש-עשרה									נוסח לא מתוקן
מושב שלישי




פרוטוקול מס' 456
מישיבת ועדת חוקה, חוק ומשפט
יום שלישי, י"א אדר ב התשס"ה (22.03.2005), בשעה 12:00


סדר היום: הצעת חוק לתיקון פקודת סדר הדין הפלילי (מעצר וחיפוש) (תפיסת חומר מחשב-הגנה על קניין הפרט), התשס"ג-2003, של חה"כ מלי פולישוק-בלוך (פ/1005). 

נכחו:

חברי הוועדה: 	מיכאל איתן			-היו"ר
			
			
			

מוזמנים:		חה"כ מלי פולישוק-בלוך 
עו"ד גבי פיסמן		-משרד המשפטים
			דני גבע			-משרד הממשלה
			רחל גוטליב			-סגנית היועצת המשפטית, המשרד לבטחון פנים
			סנ"צ מאיר זוהר		-ראש מפלג עבירות מחשב, יח"ה 
                                                                            (יחידה ארצית להונאה)
			עו"ד רחל דניאלי		-סניגוריה ציבורית

			




 

יועצת משפטי: קרן ויינשל

מנהלת הוועדה: דורית ואג

רשמת פרלמנטרית: מיטל בר-שלום
                            
                              











הצעת חוק לתיקון פקודת סדר הדין הפלילי (מעצר וחיפוש) (תפיסת חומר מחשב-הגנה על קניין הפרט), התשס"ג-2003, של חה"כ מלי פולישוק-בלוך (פ/1005). 

היו”ר מיכאל איתן:

	שלום, אני פותח את ישיבת הוועדה. אני אקריא את סעיף 1. 

רחל גוטליב:

	אנחנו חשבנו שהניסוח שאנחנו מציעים הוא יותר מדויק מבחינת הכוונת שיקול הדעת של השופט, אבל זה לשיקול דעתה של הוועדה. 

היו”ר מיכאל איתן:

	למה אתם רוצים לתקן את זה? אנחנו הרי לא נוגעים בחוק. 

גבי פיסמן:

	אנחנו מוסיפים את התוספת של המילים: "שיקבעו באופן שלא יפגע בפרטיותו של האדם מעבר לנדרש". אנחנו ביקשנו שזה יהיה לאחר ששקלנו בין השאר את מידת הפגיעה בפרטיות.

היו”ר מיכאל איתן:

	למה זה כל כך אכפת לכם?

רחל גוטליב:
	
	מטרת הוועדה היא להגיד לבית המשפט שישים תשומת לב מיוחדת לנושא של פגיעה בפרטיות. 

מלי פולישוק-בלוך:

	לא נראה לי שיש הבדל מהותי. 

היו”ר מיכאל איתן:

	יש הבדל. הם אומרים שאם כתוב, באופן שלא יפגע בפרטיותו, זו אמירה שעושה את האיזון בצורה אחרת מאשר אמירה, לאחר ששקלנו בין השאר את מידת הפגיעה בפרטיות. הרי בסך הכל אנחנו לא מדברים כאן על דבר מוחלט. אנחנו נותנים הנחיה לשופט. הם אומרים שאמירה כזו תבוא מול הצרכים האחרים של החקירה. 

מלי פולישוק-בלוך:

	אנחנו אמרנו לו שלא יפגע בפרטיות. 

היו”ר מיכאל איתן:

	אנחנו אמרנו, מעבר לנדרש. 

קרן ויינשל:

	תמיד צריך לשקול את מידת הפגיעה בפרטיות, אך אנחנו מדברים על פקודה ישנה שבה זה לא כתוב. אנחנו רצינו להבהיר שמעבר למה שאתה שוקל בדרך כלל, תשקול יותר בנושא הזה. אני חושבת שגם הנוסח של הממשלה מבהיר את זה, למרות שזה מעלה את השאלה, האם בדברים אחרים אה לא צריך לשקול את הפגיע בפרטיות.   

מלי פולישוק-בלוך:

	יצרה מכך, זה מגוחך להגיד לשופט, תשקול את הפגיעה בפרטיות. הוא יודע שצריך לשקול את הפגיעה. 

קרן ויינשל:

	זה מגוחך רק לאור זה שזה לא נמצא במקומות אחרים. 

מלי פולישוק-בלוך:

	אנחנו שמים את העיקרון של פגיעה בפרטיות ברמה קצת יותר גבוהה ממה שהיה קודם.

גבי פיסמן:

	היא מושמת ברמה יותר גבוהה מעצם זה שהיא כתובה פה באופן מפורש. בסעיפים אחרים של החוק לגבי צווי חיפוש אחרים או צווי תפיסה, זה לא מופיע.  

רחל גוטליב:

	לפעמים המחוקק משב את תשומת לב בית המשפט באופן מיוחד ולא עושה את האיזון. אם מדוב בחקירת עבירה מאוד חמורה, אז גם אם יש פגיעה בפרטיות והכנסת תאמר זאת, זה בסדר. כל מה שצריך לומר לבית המשפט, זה שישים לב גם לשיקול הזה. 

מלי פולישוק-בלוך:

	האם אתם עומדים על כך שיהיה שינוי?

רחל גוטליב:

	אני חושבת שזה יותר נכון מבחינת הכנסת לומר לבית המשפט לשקול את השיקול הזה, כי זה לא ברור מה בית המשפט יעשה עם זה. מול מה הוא יבחן את זה? אם היינו כותבים חוק ומכניסים מכלול שיקולים, זה היה משהו אחר. הכנסת אומרת, תשקול במיוחד גם את זה. זה נראה לי יותר מדויק. זה משיג את אותה המטרה מבלי להטיל איזשהו בלבול. 

היו”ר מיכאל איתן:

	אני בעד להשאיר את הנוסח כמו שהוא. 

רחל גוטליב:

	אנחנו לא מתעקשים על זה. זה לשיקול הדעת של הממשלה.    

היו”ר מיכאל איתן:

	יש לנו כאן שאלה מאחד האזרחים שמשתתף בישיבה באמצעות האינטרנט. הוא שואל לגבי חומר מחשב או תוכנה. הגדרות של חומר מחשב או פלט הם מתוך חוק המחשבים. בחוק המחשבים, למיטב זכרוני, חומר מחשב כולל גם תוכנה.



קרן ויינשל:

	תוכנה או מידע. 

היו”ר מיכאל איתן:

	אנחנו עוברים לסעיף 2. 

מלי פולישוק-בלוך:

	האם אפשר לאשר את הנוסח?

רחל גוטליב:

	מבחינתנו זה בסדר. 

היו”ר מיכאל איתן:

	אני עובר לסעיף 3. מה זה דבר שמגלם חומר מחשב?

רחל גוטליב:
	
זה מושג שלקוח מחוק המחשבים. הכוונה היא לדיסק. 

מאיר זוהר:

	אנחנו מדברים על דיסקים, כל אמצעי האחסון למיניהם שמכילים את המידע.  

רחל גוטליב:

	השאלה היתה, למה לא להחזיר את המחשב עצמו לאחר פרק הזמן שנקבע. מאיר זוהר הסביר שישנם מקרים שבהם לא ניתן להפריד.

מלי פולישוק-בלוך:

	אם הם מוצאים חילופי אי מיילים, המשטרה תעתיק את זה והמחשב יחזור? 

רחל גוטליב:

	בדרך המלך אנחנו מחזירים את המחשב. 

היו”ר מיכאל איתן:

	יש לנו שני מצבים, מצב שבו נותנים לאדם שלוקחים ממנו אפשרות להעתיק את החומר, ואת זה אנחנו עושים תוך 72 שעות, ויש לנו מצב שבו אנחנו מחזירים לו חלקים ואז מדובר על 30 יום. 

רחל גוטליב:

	אנחנו מחזירים את המחשב ולא חלקים. 

מלי פולישוק-בלוך:

	האם בכל מקרה אתם מחזירים את המחשב תוך 30 יום?

רחל גוטליב:

	ישנן נסיבות שבהן לא ניתן להחזיר את המחשב.

היו”ר מיכאל איתן:

	הוא מפרק את ההרד-דיסק ומחזיר רק את המחשב. 

מלי פולישוק-בלוך:

	נניח שאני שלחתי אי מייל שהוא מחשיד אותי, קראתי לרצוח ראש ממשלה לא בארץ.  האי מייל הוא הראייה. אתם לא רוצים לקחת ולהעתיק את הראייה זהו, אלא אתם רוצים את המקור. איך אתם עושים זאת כך שאני אוכל להמשיך ולהשתמש במחשב שלי? 

היו”ר מיכאל איתן:

	נותנים לך תוך 72 שעות להעתיק את כל החומר, כאשר מחזירים לך את המחשב שתוך 30 יום. 

מלי פולישוק-בלוך:

	כלומר, אני אצטרך לקנות הרד-דיסק נוסף. 

היו”ר מיכאל איתן:

	כן. 

מלי פולישוק-בלוך:

	למה אני צריכה שיהיו לי הוצאות? 

גבי פיסמן:

	כי את עברת עבירה. 

מלי פולישוק-בלוך:

	זו לכאורה עבירה. 

היו”ר מיכאל איתן:

	למה עורכים לאדם משפט והוא שוכר עו"ד שלוקח לו 10,000 דולר ואחר כך הוא יוצא זכאי?

מלי פולישוק-בלוך:

	אבל אחר כך מחזירים לו את ההוצאות. 

היו”ר מיכאל איתן:

	לא. עורך התוכן של הוועדה אומר לי, כי יש היום אפשרויות לשכור שטח במאגרים חיצונים. אותו אדם יכול לפנות למשטרה ולבקש ממנה להעביר את החומר למאגר אחסון חיצוני. 

מלי פולישוק-בלוך:

	נניח שאדם רוצה להמשיך ולעבוד עם האי מייל שלו, הוא לא יוכל להמשיך ולעשות זאת אם אין לו את ההרד דיסק שלו. 

היו”ר מיכאל איתן:

	למה? הוא מעתיק את הכל. 

מלי פולישוק-בלוך:

	כמה זמן המשטרה יכולה להחזיק את ההרד דיסק?

גבי פיסמן:

	הקביעה היא ל-30 יום, כאשר יש אפשרות להארכה. 

היו”ר מיכאל איתן:

	יש פה בעיה אחרת. אנחנו מדברים על מקרה שבו נתפס מחשב, ואנחנו אומרים שהמשטרה תחזיר את המחשב תוך 30 יום. לא כתוב כאן שזה לא כולל את ההרד דיסק. 

רחל גוטליב:

	הכוונה היא רק למחשב. 

קרן ויינשל:

	זה ברור מעצם ההגדרות של חוק המחשבים. יש הגדרה של מחשב ויש הגדרה של חומר המגלם חומר מחשב. 

מלי פולישוק-בלוך:

	מהי ההגדרה למחשב?

קרן ויינשל:

	מחשב זה, "מכשיר הפועל באמצעות תוכנה לביצוע עיבוד אריטמטי או לוגי של נתונים וציודו ההיקפי, לרבות מערכת מחשבים..." 

רחל גוטליב:

	הכוונה היא לברזלים בלי החומרה. 

היו”ר מיכאל איתן:

	אבל ההרד דיסק הוא גם ברזל. 

רחל גוטליב:

	לא. הוא דבר המגלם חומר מחשב. 



קרן ויינשל:

	אין בעיה להבהיר את זה. 

היו”ר מיכאל איתן:

	האם הזיכרון לא מגלת חומר מחשב. 

מאיר זוהר:

	כן. הוא מפעיל תוכנה. 

קרן ויינשל:
	
	האם אתם רוצים שנכתוב, תחזיר המשטרה את המחשב ללא דבר המגלם חומר מחשב?

היו”ר מיכאל איתן:

	הרי יש לנו בתוך הזיכרון, זיכרון שזוכר כל עוד המחשב פועל, וברגע שמכבים אותו הוא נמחק. הפעולה היא אותה פעולה. זו פעולה של שמירת החומר והמידע. את זה חלק אחר של המחשב עושה. את זה לא עושה ההרד דיסק. 

רחל גוטליב:

	האמת היא ההגדרות בחוק המחשבים הן קצת ארכאיות. 

היו”ר מיכאל איתן:

	למטרותינו זה מספיק. 

רחל גוטליב:

	השאלה היא אם רוצים להגדיר בצורה מדויקת מהו מחשב, כך שיהיה ברור שזה לא כולל את המידע, שזה מה שאנחנו רוצים להחיל עליו דין מיוחד. 

קרן ויינשל:

	אני רוצה להבהיר את זה בסעיף עצמו, כי אני לא רוצה לשנות פרשנויות של מחשב של מוסד וכו'.  

רחל גוטליב:

	ניתן לומר, מחשב למעט דבר המגלם חומר מחשב. 

מאיר זוהר:

	דיברנו בישיבה הקודמת על האפשרות להחזיר את המארז, אם לא את הדיסק הקשיח שעלול לשבש את החקירה. היו מקרים טכנולוגיים בהם אלך אהיה ניתן להפריד בין הדיסק הקשיח למארז של המחשב. היו מקרים אחרים שבהם היינו צריכים את המארז לצורך החקירה, כיוון שהיתה שם טביעת אצבע. אלה מקרים בהם אני לא יכול להפריד בין המארז לחומר המחשב. 




מלי פולישוק-בלוך:

	אז אולי שנשאיר את זה כך, וניתן לשופט להחליט אם זה מחשב או הדבר המגלם חומר מחשב. 

רחל גוטליב:

	מה שהציעה קרן, זו הצעה  טובה. ניתן לומר, נתפס מחשב וניתן להפרידו מדבר המגלם חומר מחשב. לעניין סעיף זה, מחשב-למעט דבר המגלם חומר מחשב. 

מלי פולישוק-בלוך:

	לא צריך להגיד את זה, זה ברור. 

קרן ויינשל:

	גם לדעתי זה היה ברור. 

רחל גוטליב:

	אם כך, נשאיר את זה כך ויימצא זמן אחר לבחון מחדש את הוראות חוק המחשב. 

קרן ויינשל:

	לממשלה ישנן 2 הסתייגויות לסעיף הזה. ההסתייגות הראשונה מדברת על המילים, ניתן להפרידו מדבר המגלם חומר מחשב. הממשלה רוצה להוסיף את המילים הבאות: "והמחשב אינו דרוש לצורך חילוט או הגשתו כראייה לבית משפט". לדעתי, לא היה צריך להוסיף את זה כי זה ברור. 

היו”ר מיכאל איתן:

	אפשר להוסיף את זה.

מלי פולישוק-בלוך:

	בואו נעבור לפרק הזמן. 

רחל גוטליב:

	אנחנו ביקשנו לא להגביל את פרק הזמן של בית המשפט, אלא לתת לו שיקול דעת. 

מלי פולישוק-בלוך:
	
	אז לא עשינו כלום. 

קרן ויינשל:

	בפקודה עצמה, ההוראה עצמה היא כמו הוראת הממשלה. אנחנו משתמשים בדברים שנמצאים בנוסח החדש, כמו לגבי מעצרים. אנחנו מדברים על תקופה שלא תעלה על 30 יום או 45 יום, ואז זה חוזר לבית משפט. 

מלי פולישוק-בלוך:

	חייבת להיות הגבלה של זמן. 

רחל גוטליב:
	
	אני רוצה לומר מדוע זה לא צריך להיות כך. מה קורה אם שיקול הדעת של בית המשפט, הוא שהמחשב דרוש לצורך רכילות.  

היו”ר מיכאל איתן:

	בואו נקבע עכשיו פרק זמן של 15 ימים, ואחר כך נתווכח על זה. 

קרן ויינשל:

	זה קצת מוגזם. 

מלי פולישוק-בלוך:

	זה מוגזם. בואו נקבע פרק זמן של 30 יום.

היו”ר מיכאל איתן:

	כשנפגש לפני הקריאה השנייה והשלישית, נתווכח על זה.

רחל דניאלי:

	בפעם שעברה דובר על כך שהארכה הזו תהיה במעמד שני הצדדים. אני לא רואה שזה מודגש בסעיף הזה.  

קרן ויינשל:

	ירדו מזה. 

מלי פולישוק-בלוך:

	אבל זה טוב שזה יהיה במעמד שני הצדדים. 

קרן ויינשל:

	הארכה יכולה להיות במעמד שני צדדים, אבל לא הדיון הראשוני. זה נראה לי לגיטימי שהארכה תתבצע במעמד שני צדדים. 

רחל גוטליב:

	אני מבקשת שוב שתשקלו את הפרק הזמן של 30 ימים. מדובר בכל פעם בהטרחה של בית המשפט. כל חודש הוא יצטרך לכנס את כל הצדדים.  

היו”ר מיכאל איתן:

	אנחנו לא מתווכחים על זה עכשיו. כאשר נגיע לדיונים לקראת קריאה שנייה ושלישית, נדבר על זה. 

קרן ויינשל:

	האם נכתוב שהארכה תהיה במעמד שני הצדדים?

היו”ר מיכאל איתן:

	לא. תשאירו את זה כך. נדון בזה לפני הקריאה השנייה והשלישית. אני מקריא את סעיף 4. 

מלי פולישוק-בלוך:

	אני הייתי מורידה את המילים, קיים חש סביר. 

היו”ר מיכאל איתן:
	למה?

מלי פולישוק-בלוך:

	זה קשה לקבוע את זה בשלב כזה. אני מציע לומר, קיים חשש. 

היו”ר מיכאל איתן:

	כל אחד יגיד על כל דבר, כי יש חשש. 

מלי פולישוק-בלוך:

	אז נגיד, אפשרות קרובה לוודאי. 

היו”ר מיכאל איתן:

	את הלכת עכשיו לקיצוניות השנייה. חשש סביר זה בסדר. 

רחל גוטליב:

	הנושא הזה הוא מכשלה בעבודת החקירה של המשטרה. במרבית המקרים לא יכול קצין המשטרה תוך 72 שעות, לשקול האם יש חשש סביר.

היו”ר מיכאל איתן:

	אבל אנחנו צריכים להגן על האזרחים ולא על קציני המשטרה.  

מלי פולישוק-בלוך:

	אבל תחשוב על הפדופילים. 

רחל גוטליב:

	או על עברייני הלבנת הון. מאיר זוהר יכול לתת דוגמא מהשבוע האחרון. 

מאיר זוהר:

	אנחנו עוסקים בחקירות פדופילים, סחר בסמים באמצעות המחשב או כל עבירה חמורה אחרת. לאחרונה, בדקנו 120 מחשבים של ארגון פשיעה שעוסק בהימורים, ונותן תשתית הימורים בארץ ובחו"ל לכל מיני עבריינים. צריך לזכור, כי אותו חוקר מחשב מיומן  הוא גם החוקר שחוקר את התיק. הוא יושב בחקירה פרונטלית מול החשוד, הוא מבצע את החיפוש והולך לבית המשפט. הוא מלווה את התיק עד להגשת כתב אישום מול הפרקליטות. 



היו”ר מיכאל איתן:

	אני מבין את זה. אני יודע שגם חסר לכם כוח אדם, אבל התפקיד שלי הוא הפוך מהתפקיד שלכם. התפקיד שלך הוא לנסות ולייעל את החקירה עד למקסימום, ואתה נותן לי את הדוגמא של הפדופילים. אני אשאל אותך, כמה מחשבים של פדופילים החרמת בשנה האחרונה, וכמה מחשבים בכלל החרמת בשנה האחרונה?

מאיר זוהר:

	של חשודים בפדופיליה,לא הרבה. 

היו”ר מיכאל איתן:

	כמה?

מאיר זוהר:
	
	כעשרה. 

היו”ר מיכאל איתן:

	אני לא מאמין. כמה מחשבים בסך הכל החרמת?

מאיר זוהר:

	150-200 מחשבים מינואר. 

רחל גוטליב:
	
רק בחקירה האחרונה הוא החרים 120 מחשבים. 

היו”ר מיכאל איתן:

	נניח שהוחרמו 200 מחשבים. זאת אומר, ש-95% הם לא בקטגוריה של הפדופילים. מעניין אותי יהיה לשמוע בסוף השנה בכמה מקרים יהיו הרשעות של האנשים שמהם לקחו את המחשבים. אז נוכל לדעת מהפרופורציות, מי נפגע מכל העניין ועד כמה אנחנו צריכים להקשות על כולם בגלל כמה פדופילים. הסיטואציה היא שלקחו להם את המחשב, חומר הראיות נגדם נמצא והם כבר יושבים בבית הסוהר והם רוצים להעתיק חומר. יש להם זכות לעשות זאת באמצעות העורך דין שלהם. אנחנו צריכים למנוע העתקה של חומרים שהם בעצמם חלק מהעבירה. 

רחל גוטליב:

	זה לב העניין. על מנת שקצין המשטרה יוכל לומר שיש בכך לשבש או להוות ראייה, הוא צריך לעשות את הבדיקה. 72 שעות לא מספיקות לצורך זה. 

היו”ר מיכאל איתן:

	תקדישו לזה תקציב נוסף.

רחל גוטליב:
	
	זה לא עניין של תקציב נוסף. 


היו”ר מיכאל איתן:

	אני אכתוב לך הצעה למכרז, תעשו מכרז עם מעבדות וכל אחד שיגיע יקבל הסמכה לבצע זאת. 

רחל גוטליב:
	
	אדוני ייתן לאזרח להיכנס לחומר מחשב של אזרח אחר?

היו”ר מיכאל איתן:

	בארצות הברית את החומר המודיעיני הכי רגיש עושים בבתי חרושת פרטיים. אני מאמין בפטריוטיות של האדם וביושרה שלו, גם אם הוא לא עובד ציבור. לצערי הרב, אני גם מוצא גנבים ורמאים ומקבלי שוחד בין עובדי הציבור, כולל גם שוטרים. זה שזה נעשה במשטרה, זו לא ערובה. 

מלי פולישוק-בלוך:

	יש גורמים פרטיים שמפתחים את הכלים הכי משוכללים והכי סודיים של צה"ל. 

רחל גוטליב:

	אתה נותן לו סמכות חדירה לתחום הפרטיות. 

היו”ר מיכאל איתן:

	אני לא נותן לו סמכות חדירה. אתם אומרים לי כי אין מספיק כוח אדם לבצע את זה. 

רחל גוטליב:

	לא אמרנו את זה. אמרנו שלהעתיק אין בעיה. הבעיה היא לא הבעיה הטכנית של העתקה. אם לזה אדוני מכוון, לא צריך חברה פרטית. המשטרה עושה את זה. הבעיה היא הצורך בחדירה לתוך חומר המחשב, על מנת לבדוק אותו, לראות מה יש שם ולהחליט האם מסירתו של החומר תשבש או תביא לביצוע עבירה.  

היו”ר מיכאל איתן:

	אין מה לעשות, אתם צריכים לעשות את זה תוך 72 שעות. אדם ב-72 שעות יכול לאבד את העסק שלו. 

רחל גוטליב:

	אנחנו אל מדברים על עסק. 

היו”ר מיכאל איתן:

	אני יודע שמדובר במחשב ביתי שלו, אבל העסק שלו יכול להיות שם גם כן. 

גבי פיסמן:

	אם זה עסק, זה מכוסה. 

מלי פולישוק-בלוך:

	אנחנו מדברים על העיסוק שלו. לא מדובר רק בתחביב. 

היו”ר מיכאל איתן:

	יו"ר הוועדה בעל תפיסה, שהמחשב בוא הרחבה של המוח. כל פעם שלוקחים לאדם את המחשב שלו, זה כאילו לקחו לו את המוח ושמו אותו במשטרה. לפעמים יותר טוב לו אם ייקחו אותו למשטרה עם המחשב ויחזיקו אותו בבית הסוהר, מאשר יחזיקו אותו בחוץ ואת המחשב בבית הסוהר. אני מוכן שיעצרו אותי עם המחשב. אני מבקש, שכאשר המשטרה לוקחת מוח היא תעשה מאמץ יותר גדול על מנת לתת לי אפשרות להעתיק את החומר. 

גבי פיסמן:

	מאחר ואתה נותן לאותו קצין משטרה את שיקול הדעת כדי להכריע האם קיים חשש שזה יביא לשיבוש הליכי חקירה, אתה צריך לתת את מסגרת הזמן שתאפשר את השיקול הזה. 

רחל גוטליב:

	אני חייבת לומר דבר נוסף. מדובר בהצעת חוק פרטית שאנחנו מלכתחילה התנגדנו לה, בגלל המכשלות האלה. הגענו לוועדת שרים ויו"ר ועדת השרים טומי לפיד, שכנע אותנו לאפשר זאת תוך 30 ימים. אנחנו מגיעים לוועדה ושומעים על 72 שעות. 

היו”ר מיכאל איתן:

	אני מדבר על העתקה. 

 רחל גוטליב:
	
גם להעתיק. סוכם על 30 ימים. 

מלי פולישוק-בלוך:

	תן להם עוד קצת זמן. 

היו”ר מיכאל איתן:

	אני לא רוצה. הם באים לכאן עם כוונות טובות, אבל בפועל, כאשר הסמכות הזו ניתנת לאותו מפקח, הוא אומר לאותו אדם שכיוון שיש לו סמכות לשבוע, שיבוא בעוד שבוע. זה מה שיהיה. מה שיהיה הגבול העליון, זה מה שיהיה הגבול התחתון. בואו נחשוב מהי הסיטואציה. בא אדם חשוד שלקחו לו את המחשב ויושב במעצר. נניח שהוא רוצה להעתיק את החומר, לא בטוח שהוא יגיע תוך 72 שעות, כיוון שייקח זמן עד יעצרו אותו ועד שהוא יבוא. בסך הכל הוא בא להעתיק. מה הוא יעשה עם החומר המועתק? אם הוא חשוד בריגול נגד ביטחון המדינה, אז מפקח משנה יגיד כי זו עבירה רצינית.  אם הוא יהיה חשוד בהימורים, אז הקצין יחליט אם הוא חושב שהוא בנסיבות הקיימות יכול להשתמש בחומר. יהיו מצבים בהם הוא יחליט לתת לו את המחשב גם מבלי לבדוק. אני לא מוכן שהקצין הזה יקל ראש בכל הבעיה, כיוון שיש לו מרווח של זמן. סך הכל נותנים לו להעתיק חומר. הוא לא יוכל להשמיד ראיות.

מלי פולישוק-בלוך:

	כרגע הזכרתם שנתפסו 120 מחשבים. האם זה של עסק או של אדם פרטי?

מאיר זוהר:

	זה של אדם פרטי, אבל בעצם מדובר בארגון פרטי. 



מלי פולישוק-בלוך:
	
	ארגון פשיעה זה לא עסק. השאלה היא, האם אתם לקחת את זה ממקום עבודתו של אדם.

מאיר זוהר:

	זה נלקח ממשרדים. 

מלי פולישוק-בלוך:

	אם כך, יש כאן נתונים מוטעים. 120 המחשבים לא נכנסים כלל להגדרה הזו. הם נכנסים להגדרה של עסק ושל מוסד. לאדם פרטים לא יהיו כל כך הרבה מחשבים. 

קרן ויינשל:

	הסעיף הזה יחול גם על מחשב של מוסד. 

מלי פולישוק-בלוך:

	בחוק עצמו יש כללים אחרים לעסק. אנחנו  מדברים כאן היום על כללים למחשב פרטי. 

היו”ר מיכאל איתן:

	גם בעסק מעתיקים. חשוב לנו לתת גם לעסקים את האפשרות להעתיק. 

רחל גוטליב:
	
	הסעיף הזה יהיה הוראה כללית ויתייחס לשניהם. 

מלי פולישוק-בלוך:

	כל מה שדיברנו עליו עד עכשיו, הוא לא לגבי עסק. רק הסעיף האחרון חל גם על עסקים. 

היו”ר מיכאל איתן:

	בואו נגיד שיהיה כתוב בחוק כי מדובר על 72 שעות, ונמצא מנגנון שבצו של שופט ניתן יהיה להאריך את התקופה הזו לתקופה יותר ארוכה.

רחל גוטליב:

	הבעיה היא שגם כאן תהיה הטרחה של כל המערכת. בחוק המעצרים נקבע פרק זמן של 24 שעות, וכיוון שחששנו שלא נעמוד זה, נתנו סמכות לקצין משטרה בכיר להאריך את זה. אני מדברת על שיקול דעת נוסף, אינסטנציה עליונה. 

	שאלתי את מאיר כמה לוקחת חקירה כזו בממוצע, והוא אמר לי כי במקרה של תפיסה של 120 מחשבים זה ייקח חודש לפחות. בדרך כלל זה ייקח לו שבועיים. חשבנו להציע לוועדה לקבוע פרק זמן של שבועיים, עם אפשרות להארכה בשיקול דעת נוסף.

מלי פולישוק-בלוך:

	שבועיים זה המון זמן. 



רחל גוטליב:

	אבל המשטרה חייבת לחקור. 

היו”ר מיכאל איתן:

	זה לא בא בחשבון. 

מלי פולישוק-בלוך:

	אבל זה לא מונע את החקירה, אלא רק את המשך קיום העבירה.

רחל דניאלי:

	אתם צריכים לזכור שזה ממילא אחרי הגשת כתב אישום תהיה לו זכות העתקה. גם אחרי הגשת כתב האישום הוא יוכל להמשיך ולבצע את העבירה באמצעות אותו חומר. הסעיף הזה נועד למנוע שיבוש חקירה בלבד. 

היו”ר מיכאל איתן:

	אני חוזר ואומר, שצריכים למצוא מנגנון שיאפשר הארכה שתהיה בכפוף לביקורת. נניח שאדם בא למשטרה ואומרים לו כי הוא לא יכול להעתיק את החומר, כי קיים חשש סביר שהוא לא בסדר. אם המשטרה יודעת כי מדובר בפדופיל, גם מבלי לבדוק את החומר היא יכולה להגיד שהיא ראתה תמונה במחשב והיא לא צריכה יותר מזה כדי לומר שיש חשש סביר שהוא ישתמש בזה. אני רוצה למצוא מנגנון לפיו החשש הסביר ייקבע לא רק על ידי פתיחה וסריקה של כל החומר שנמצא שם בתוך המחשב. אני מנסה לחשוב באיזו צורה זה יכול להיות. אם הוא יידע שיש שם דברים לא בסדר, הוא גם לא יעתור. אם הוא יודע שאין לו שם שום דבר, הוא צריך שתהיה לו אפשרות לפנות לבית משפט.          

גבי פיסמן:

	יש לו תמיד אפשרות לפנות לבית המשפט. 

מלי פולישוק-בלוך:

	אני כתבתי: "קצין משטרה בדרגת מפקח משנה רשאי לדחות בקשה, כאמור בפסקה 2, להעתקת חומר". כלומר, הנורמה שאפשר להעתיק, אבל קצין משטרה בדרגה בכירה יכול למנוע זאת. אני לא מבינה למה זה לא מספיק. 

היו”ר מיכאל איתן:

	התנאי שמותר לו לא למסור, זה שקיים חשש שזה יביא לשיבוש החקירה או לביצוע העבירה. בנוסף, יש לנו גם תנאי של זמן, תוך 72. הם אומרים כי התנאי שהוא יקבל את השיקול הדעת אם זה מביא לשיבוש חקירה או לא, לוקח להם יותר מ-72 שעות.  הקשר בין שני התנאים מייצר להם קושי. 

	אני חושש שאותו קצין יגיד שהוא עוד לא בדק, ושכתוב בחוק שהוא יכול לעשות זאת תוך שבועיים או תוך חודש. 

קרן ויינשל:

	המנגנון שמציעה רחל נשמע לי מאוד סביר. נקבע כי מדובר על תקופה של 72 שעות, ובמידה שהמשטרה תזדקק ליותר זמן, יהיה ניתן להאריך את התקופה ל-72 שעות נוספות.


מאיר זוהר:

	זה לא מספיק. 

רחל גוטליב:

	נניח שאחרי תקופת הזמן הזו עדיין לא הספקנו, מה יהיה אחרי זה?

קרן ויינשל:

	יהיה ניתן לפנות לשופט. למה 6 ימים לא יספיקו?

היו”ר מיכאל איתן:

	אנחנו נחליט על 72 שעות, כאשר נאפשר הארכה של התקופה בתקופות נוספות של 72, בתנאי שיחתום על זה קצין בדרגת ניצב או מפקד מחוז. 

קרן ויינשל:

	בלי הגבלה על כמות הפעמים. 

היו”ר מיכאל איתן:

	אנחנו נקבע זאת עד שבועיים. אחרי זה ניתן לפנות ולבקש צו שיפוטי. זה בהנחה שגם האזרח יוכל לפנות לבית המשפט נגד הניצב הזה. 

מלי פולישוק-בלוך:

	במקרה שבו תפסתם 120 מחשבים, כל שופט היה נותן הארכה. 

היו”ר מיכאל איתן:

	אני עובר לסעיף 4 (ב). 

רחל גוטליב:

	אנחנו ביקשנו אדם בעל תפקיד מיומן, אדם מומחה. 

היו”ר מיכאל איתן:

	אנחנו נותנים לכם אפשרות לבחור כל שוטר. 

רחל גוטליב:

	ישנה הגדרה של בעל תפקיד מיומן.

קרן ויינשל:

	זה מי שיכול לעשות חיפוש.

היו”ר מיכאל איתן:

	בסדר, תשאירו את זה כך בלי מה שנכתב בסוגריים. מחר אנחנו נקיים הצבעה על כך לקריאה ראשונה. תודה רבה, הישיבה נעולה. 

הישיבה ננעלה בשעה 13:30 
